**การนำพระราชบัญญัติยาเสพติดให้โทษพ.ศ.2522 ไปปฏิบัติ**

**ของสถานีตำรวจภูธรเมืองสมุทรปราการ**

**The Implementation of Narcotics. Act B.E.2522 (AD 1979)**

**by Samutprakarn Police Station**

 ไทยสถิต โทแกะ

 นักศึกษาหลักสูตรรัฐประศาสนศาสตรมหาบัณฑิต

 สาขาวิชานโยบายสาธารณะและการจัดการสมัยใหม่

 ปีการศึกษา 2558

 มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์เพื่อ 1) ศึกษาระดับปัจจัยการนำนโยบายไปปฏิบัติของสถานีตำรวจภูธรเมืองสมุทรปราการ 2) ศึกษาระดับการนำพระราชบัญญัติยาเสพติดให้โทษ พ.ศ.2522 ไปปฏิบัติของสถานีตำรวจภูธรเมืองสมุทรปราการ และ 3) ศึกษาความสัมพันธ์ของปัจจัยการนำพระราชบัญญัติยาเสพติดให้โทษ พ.ศ.2522ไปปฏิบัติของสถานีตำรวจภูธรเมืองสมุทรปราการ กลุ่มตัวอย่างที่ใช้ในการวิจัย ได้แก่ ข้าราชการตำรวจ จำนวน 110 คน เครื่องมือที่ใช้ในการเก็บรวบรวมข้อมูล คือ แบบสอบถามแบบมาตรประมาณค่า 5 ระดับและแบบตรวจสอบรายการ สถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐานและสถิติถดถอยพหุ

ผลการวิจัยพบว่า

1. ปัจจัยการนำนโยบายไปปฏิบัติของสถานีตำรวจภูธรเมืองสมุทรปราการในภาพรวมเห็นด้วยอยู่ในระดับปานกลาง
2. การนำพระราชบัญญัติยาเสพติดให้โทษพ.ศ.2522ไปปฏิบัติของสถานีตำรวจภูธรเมืองสมุทรปราการในภาพรวมมีความสำเร็จอยู่ในระดับปานกลาง
3. ปัจจัยด้านการติดตามประเมินผล ความร่วมมือของเจ้าหน้าที่ สมรรถนะของหน่วยงาน ความชัดเจนของนโยบายมีความสัมพันธ์กับการนำพระราชบัญญัติยาเสพติดให้โทษ พ.ศ.2522ไปปฏิบัติของสถานีตำรวจภูธรเมืองสมุทรปราการอย่างมีนัยสำคัญทางสถิติที่ระดับ .05.

 **คำสำคัญ**: การนำนโยบายไปปฏิบัติ พระราชบัญญัติยาเสพติดให้โทษ พ.ศ.2522

**ABSTRACT**

 The purposes of this research were to 1) to study the level of factors affecting the implementation of Narcotics. Act B.E.252 2 (AD 1979) by Samutprakarn Police Station 2) to study the implementation of Narcotics. Act B.E.2522 (AD 1979) by Samutprakarn Police Station and 3) to study the relationship between the factors and implementation of Narcotics. Act B.E.2522 (AD 1979) by Samutprakarn Police Station. The sample included 110 police officers. Data were collected using 5-point rating scale questionnaire and checklist. And were statistically analyzed in percentage, mean, standard deviation, and Multiple Regression Analysis.

 The findings revealed as follows.

 1. The factors affecting the implementation of Narcotics. Act B.E.2522 (AD 1979) by Samutprakarn Police Station were reported to be generally found at the moderate level.

 2. The implementation of Narcotics. Act B.E.2522 (AD 1979) by Samutprakarn Police Station was reported to be generally found at the moderate level.

 3. The factors, which included assessment, officers; cooperation, division’s potential, and policy clarity, were related to the implementation of Narcotics. Act B.E.2522 (AD 1979) by Samutprakarn Police Station at significance level .05.

 **Keywords**: Implementation of Policy, Narcotics. Act B.E.2522 (AD 1979)

**1. บทนำ**

 ปัจจุบันสถานการณ์ปัญหายาเสพติดเป็นปัญหาใหญ่ระดับชาติ มีทั้งผู้เสพ ผู้จำหน่าย ผู้ผลิตทั้งภายในและภายนอกประเทศ จะเห็นได้จากคดียาเสพติดที่เพิ่มสูงขึ้นอย่างต่อเนื่อง เป็นภาระต่องานด้านกระบวนการยุติธรรมทั้งระบบตั้งแต่ในระดับตำรวจ อัยการ ศาล ราชทัณฑ์ และการคุมประพฤติ นำไปสู่การปรับปรุงกฎหมาย การขยายงาน ขยายอัตรากำลัง การขอผลตอบแทนที่เพิ่มสูงขึ้น และทำให้การดำเนินคดีด้านอื่น ๆ เกิดความล่าช้า นอกจากนั้นยังก่อให้เกิดอาชญากรรมอย่างต่อเนื่อง ตั้งแต่การเข้าไปเกี่ยวข้องกับแหล่งอบายมุข การลักเล็กขโมยน้อย การประทุษร้ายต่อชีวิตและทรัพย์สิน การพนันและอาชญากรรมต่าง ๆส่งผลกระทบต่อการพัฒนาประเทศของรัฐบาล และเอกชนต้องทุ่มเทงบประมาณจำนวนมากเพื่อใช้ในการป้องกันและปราบปราม บำบัดรักษา และฟื้นฟู แทนที่จะนำมาใช้ในด้านอื่น ๆ ที่มีความจำเป็น เช่น การศึกษา การช่วยเหลือผู้ด้อยโอกาส เกิดปัญหาด้านความมั่นคงของประเทศ รวมทั้งผลกระทบต่อทรัพยากรมนุษย์ เพราะยาเสพติดมีส่วนทำลายพัฒนาการทั้งทางด้านร่างกาย จิตใจ และสมองของเด็กเยาวชนและแรงงานที่จะเป็นพลังของประเทศชาติในอนาคต โดยเฉพาะอย่างยิ่งในยุคเศรษฐกิจใหม่ที่ต้องการความรู้และพลังปัญญาเป็นรากฐานการพัฒนาประเทศ สาเหตุการแพร่ระบาดของยาเสพติดในสังคมไทยเป็นเพราะภูมิคุ้มกันของสังคมบกพร่องซึ่งเป็นผลมาจากการขาดจริยธรรมในทุกระดับของคน จะเห็นว่าการทำกิจการบางประเภทมีการประกอบการที่เหมือนเป็นการส่งเสริมให้เด็กมีโอกาสที่จะติดยามาก ทั้งรัฐบาลและสังคม ก็ต้องเข้มงวดในการใช้กฎหมาย ขณะเดียวกันภาคประชาชนก็ต้องเพิ่มการอบรมสั่งสอนให้เด็กรู้จักหน้าที่พลเมืองที่ดี คือไม่ทำผิดกฎหมาย และส่งเสริมกิจกรรมที่มีผลดีต่อสุขภาพให้เด็กได้ทำ อาจจัดกิจกรรมอื่นๆ เช่น การปฏิบัติธรรม การเล่นดนตรี แข่งขันกีฬา การส่งเสริมการร้องเพลง การส่งเสริมการเล่นตัวต่อ มีกิจกรรมที่ทำร่วมกันกับครอบครัวมากขึ้น(สำนักคณะกรรมการป้องกันและปราบปรามยาเสพติด, 2555,น.34)

**2.วัตถุประสงค์ของงานวิจัย**

1. เพื่อศึกษาระดับปัจจัยการนำนโยบายไปปฏิบัติของสถานีตำรวจภูธรเมืองสมุทรปราการ

2. เพื่อศึกษาระดับการนำพระราชบัญญัติยาเสพติดให้โทษพ.ศ.2522ไปปฏิบัติของสถานี

ตำรวจภูธรเมืองสมุทรปราการ

1. เพื่อศึกษาความสัมพันธ์ของปัจจัยการนำพระราชบัญญัติยาเสพติดให้โทษพ.ศ.2522ไปปฏิบัติของสถานีตำรวจภูธรเมืองสมุทรปราการ

**3.งานวิจัยที่เกี่ยวข้อง**

 สมภพ เชื้อทอง (2553). ได้ศึกษาเรื่องการนำนโยบายปราบปรามยาเสพติดไปปฏิบัติของสถานีตำรวจภูธรเมืองชุมพร จังหวัดชุมพร ผลการวิจัยพบว่า ปัจจัยที่มีผลต่อการนำนโยบายปราบปรามยาเสพติดไปปฏิบัติของสถานีตำรวจภูธรเมืองชุมพร โดยภาพรวม อยู่ในระดับอยู่ในระดับปานกลาง เมื่อพิจารณารายด้าน พบว่า ปัจจัยด้านกระบวนการสื่อสาร มีค่าเฉลี่ยสูงที่สุด รองลงมาคือ ปัจจัยด้านความร่วมมือและสนับสนุนแก่ผู้ปฏิบัติ ส่วนปัจจัยด้านบรรทัดฐานและวัตถุประสงค์ของนโยบาย มีค่าเฉลี่ยต่ำที่สุด ส่วนความสำเร็จของการนำนโยบายปราบปรามยาเสพติดไปปฏิบัติ ของเจ้าหน้าที่ตำรวจสถานีตำรวจภูธรเมืองชุมพร โดยภาพรวม อยู่ในระดับมาก เมื่อพิจารณาเป็นรายข้อ พบว่า ด้านจำนวนผู้ค้ายาเสพติด มีค่าเฉลี่ยสูงที่สุด รองลงมาได้แก่ ด้านสถิติการจับกุมยาเสพติด ส่วนด้านจำนวนผู้ติดยาเสพติด มีค่าเฉลี่ยต่ำที่สุด

 ผลการทดสอบปัจจัยที่มีผลต่อการนำนโยบายปราบปรามยาเสพติดไปปฏิบัติของสถานีตำรวจภูธรเมืองชุมพร พบว่า ยศ อายุ ระยะเวลาปฏิบัติงาน ระดับการศึกษา และการได้รับการฝึกอบรมเพิ่มเติม ไม่มีผลต่อการนำนโยบายปราบปรามยาเสพติดไปปฏิบัติ ส่วนผลจากการวิเคราะห์ตัวแปรอิสระ พบว่า ความร่วมมือและสนับสนุนจากผู้ปฏิบัติ และทรัพยากรมีผลเชิงบวก ตัวแปรบรรทัดฐานและวัตถุประสงค์ของนโยบาย มีผลเชิงลบต่อความความสำเร็จของการนำนโยบายปราบปรามยาเสพติดไปปฏิบัติของสถานีตำรวจภูธรเมืองชุมพร ฐิติวัฒน์ ท้าวไทยชนะ (2553). ศึกษาประสิทธิผลของการนำมาตรการป้องกันและปราบปรามยาเสพติดไปปฏิบัติ : กรณีศึกษาสถานีตำรวจนครบาลคันนายาว ผลการศึกษา พบว่า ประสิทธิผลของการนำมาตรการป้องกันและปราบปรามยาเสพติดไปปฏิบัติ เจ้าหน้าที่ตำรวจในสังกัดสถานีตำรวจนครบาลคันนายาว มีความคิดเห็นเกี่ยวกับประสิทธิผลอยู่ในระดับปานกลาง เมื่อพิจารณาเป็นรายด้านเรียงตามลำดับได้ดังนี้ พบว่า ด้านลดจำนวนผู้เสพ ประสิทธิผลอยู่ในระดับค่อนข้างสูง รองลงมาคือด้านลดแหล่งจำหน่าย, ลดปริมาณการจำหน่าย ประสิทธิผลอยู่ในระดับปานกลาง และด้านการลดปัญหาการแพร่ระบาดยาเสพติด ประสิทธิผลอยู่ในระดับปานกลาง

ปัจจัยที่มีความสัมพันธ์กับประสิทธิผลของการนำมาตรการป้องกันและปราบปรามยาเสพติดไปปฏิบัติ : กรณีศึกษาสถานีตำรวจนครบาลคันนายาว พบว่า ปัจจัยด้านนโยบายมีความสัมพันธ์กับประสิทธิผลของการนำมาตรการป้องกันและปราบปรามยาเสพติดไปปฏิบัติในระดับต่ำมาก ที่ระดับนัยสำคัญทางสถิติ .05 และพบว่า ปัจจัยด้านการบริหารจัดการมีความสัมพันธ์กับประสิทธิผลของการนำมาตรการป้องกันและปราบปรามยาเสพติดไปปฏิบัติในระดับต่ำ ที่ระดับนัยสำคัญทางสถิติ .01

อดิศร์ งามจิตสุขศรี(2553)ได้ทำการวิจัยเรื่องปัญหาการนำนโยบายป้องกันและปราบปรามยาเสพติดของตำรวจนครบาลและตำรวจภูธรไปปฏิบัติ พบว่า(1)ปัญหาการนำนโยบายการป้องกันและปราบปรามยาเสพติดของตำรวจนครบาลและตำรวจภูธรไปปฏิบัติ มีปัญหาในเรื่องการปราบปรามขบวนการ ข่ายงานการค้ายาเสพติด ตลอดทั้งผู้สนับสนุนทั้งทางตรงและทางอ้อม มีปัญหาการขอความร่วมมือจากหน่วยงานต่างๆ มีปัญหาเรื่องการติดตามผลคดียาเสพติด (2)ระดับชั้นของเจ้าหน้าที่ อัตราเงินเดือนและสังกัด ไม่มีความสัมพันธ์กับการประเมินปัญหาการนำนโยบายการป้องกันและปราบปรามยาเสพติดของตำรวจนครบาลและตำรวจภูธรไปปฏิบัติในทุก ๆเรื่องและ (3) ควรมีการศึกษาวิจัยปัญหาการนำนโยบายการป้องกันและปราบปรามยาเสพติดไปปฏิบัติของสถานีตำรวจทุกแห่ง โดยทำการวิจัยเปรียบเทียบเพื่อจะได้ทราบปัญหาการนำนโยบายไปปฏิบัติในเรื่องดังกล่าวเพื่อนำมาใช้กำหนดนโยบายที่ควรจะเป็นเพื่อประโยชน์สูงสุดของสำนักงานตำรวจแห่งชาติ ประชาชนและประเทศชาติ

**4.วิธีการดำเนินการวิจัย**

 **4.1 ประชากร/กลุ่มตัวอย่าง**

ประชากรที่ใช้ในการวิจัยครั้งนี้ ได้แก่ ข้าราชการตำรวจของสถานีตำรวจภูธรเมืองสมุทรปราการ 150 คน (ฝ่ายทะเบียนพลสถานีตำรวจภูธรเมืองสมุทรปราการ 2558)

กลุ่มตัวอย่าง

กลุ่มตัวอย่างที่ใช้ในการวิจัยครั้งนี้ คือข้าราชการตำรวจของสถานีตำรวจภูธรเมืองสมุทรปราการ คำนวณหาขนาดของกลุ่มตัวอย่าง ในการคำนวณหาขนาดของกลุ่มตัวอย่างที่เหมาะสมสำหรับใช้ในการวิจัยโดยใช้หลักการคำนวณของ Yamane

 **4.2 เครื่องมือที่ใช้ในการวิจัย**

เครื่องมือที่ใช้ในการเก็บรวบรวมข้อมูลเพื่อการศึกษาในครั้งนี้เป็นแบบสอบถาม ซึ่งผู้วิจัยสร้างขึ้น เพื่อสอบถามความคิดเห็นของข้าราชการตำรวจของสถานีตำรวจภูธรเมืองสมุทรปราการแบบสอบถามแบ่งออกเป็น 3 ตอน คือ

**ตอนที่ 1** เป็นแบบสอบถาม ประกอบด้วยข้อคำถามเกี่ยวกับสถานภาพส่วนบุคคลของผู้ตอบจำนวน 6 ข้อ ได้แก่ เพศ อายุ อายุราชการ วุฒิการศึกษา ตำแหน่ง และหน่วยงาน

**ตอนที่ 2** สอบถามความคิดเห็นเกี่ยวกับปัจจัยในการนำนโยบายไปปฏิบัติของสถานีตำรวจภูธรเมืองสมุทรปราการ ด้านความชัดเจนของนโยบาย สมรรถนะของหน่วยงาน ความร่วมมือของเจ้าหน้าที่ กระบวนการติดต่อสื่อสาร และการติดตาม ประเมินผล ลักษณะเป็นคำถามปลายปิด แบบมาตรประมาณค่า (rating scale)

**ตอนที่ 3** สอบถามความคิดเห็นเกี่ยวกับการนำพระราชบัญญัติยาเสพติดให้โทษพ.ศ.2522ไปปฏิบัติของสถานีตำรวจภูธรเมืองสมุทรปราการ สถิติจับกุมผู้กระทำผิด ด้านความปลอดภัยในชีวิตและทรัพย์สิน ด้านความต่อเนื่องของนโยบายลักษณะเป็นคำถามปลายปิด แบบมาตรประมาณค่า (rating scale)

 **4.3 การเก็บรวบรวมข้อมูล**

การศึกษาครั้งนี้ ทำการเก็บรวบรวมข้อมูลจากแหล่งข้อมูล จำนวน 2 แหล่ง ได้แก่

1. แหล่งข้อมูลขั้นปฐมภูมิ (primary data) เป็นข้อมูลที่ได้เก็บจากการรวบรวมในภาคสนาม จากกลุ่มตัวอย่างที่เป็นข้าราชตำรวจ

2. แหล่งข้อมูลขั้นทุติยภูมิ (secondary data) เป็นข้อมูลจากเอกสารที่เกี่ยวข้องของสถานีตำรวจภูธรเมืองสมุทรปราการ

ในการเก็บรวบรวมข้อมูลผู้วิจัยได้ดำเนินการดังนี้

1. ผู้วิจัยขอหนังสื*อรับรองจาก มหาวิทยาลัยราชภัฏบ้านสมเด็จเจ้าพระยา เพื่อทำบันทึกขออนุญาต*ผู้บังคับบัญชาของข้าราชการตำรวจสถานีตำรวจภูธรเมืองสมุทรปราการ *ในการแจกแบบสอบถามเพื่อเก็บข้อมูล* เพื่อขอความร่วมมือในการดำเนินงานจัดเก็บรวบรวมข้อมูลกับข้าราชการที่เป็นกลุ่มตัวอย่าง

2. ดำเนินการเก็บรวบรวมข้อมูลโดยผู้วิจัยได้ไปจัดเก็บแบบสอบถามด้วยตนเอง หลังจากแจกแบบสอบถามให้ข้าราชการตำรวจสถานีภูธรเมืองสมุทรปราการ ตั้งแต่ วันที่1 -30 ธันวาคม 2558

 **4.4 การวิเคราะห์ข้อมูล**

ศึกษาปัจจัยการนำนโยบายไปปฏิบัติของสถานีตำรวจภูธรเมืองสมุทรปราการตามกรอบแนวคิดในการวิจัย ประกอบด้วยปัจจัยต่างๆ 5 ด้าน คือด้านความชัดเจนของนโยบาย สมรรถนะของหน่วยงาน ความร่วมมือของเจ้าหน้าที่ กระบวนการติดต่อสื่อสารและการติดตามประเมินผล ผลการศึกษาปรากฏดังนี้

พบว่า ปัจจัยการนำนโยบายไปปฏิบัติของสถานีตำรวจภูธรเมืองสมุทรปราการในภาพรวมเห็นด้วยอยู่ในระดับมากค่าเฉลี่ยเท่ากับ 3.46 เมื่อพิจารณาเป็นรายด้านพบว่าค่าเฉลี่ยสูงที่สุดคือด้านความร่วมมือของเจ้าหน้าที่เห็นด้วยอยู่ในระดับมาก ค่าเฉลี่ยเท่ากับ 3.52 รองลงมา คือ ด้านกระบวนการติดต่อสื่อสารเห็นด้วยอยู่ในระดับมากค่าเฉลี่ยเท่ากับ 3.50 และค่าเฉลี่ยต่ำที่สุด คือ ด้านความชัดเจนของนโยบายเห็นด้วยอยู่ในระดับปานกลาง ค่าเฉลี่ยเท่ากับ 3.40

ผลจาการวิเคราะห์ตัวแปรอิสระทั้ง 5 ตัว พบว่า มีตัวแปรอิสระ 4 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์จากมากไปหาน้อย คือการติดตามประเมินผล ความร่วมมือของเจ้าหน้าที่ สมรรถนะของหน่วยงาน ความชัดเจนของนโยบายตัวแปรทั้ง 4 ตัวสามารถอธิบายการเปลี่ยนแปลงของตัวแปรตามคือการนำพระราชบัญญัติยาเสพติดให้โทษพ.ศ.2522ไปปฏิบัติของสถานี ตำรวจภูธรเมืองสมุทรปราการได้ถึงร้อยละ 79.10 แสดงว่ายังมีปัจจัยอื่นที่ไม่ได้นำมาพิจารณาอีกร้อยละ 20.90 ที่มีผลต่อการนำพระราชบัญญัติยาเสพติดให้โทษพ.ศ.2522ไปปฏิบัติของสถานี ตำรวจภูธรเมืองสมุทรปราการและสมการที่ได้จากการวิเคราะห์มีนัยสำคัญทางสถิติที่ระดับ .000 มีค่าผิดพลาดของการคาดประมาณด้วยสมการต่อการนำพระราชบัญญัติยาเสพติดให้โทษพ.ศ.2522ไปปฏิบัติของสถานี ตำรวจภูธรเมืองสมุทรปราการเท่ากับ 2.184

**อภิปรายผล**

 ผลการทดสอบสมมติฐาน ปัจจัยด้านความชัดเจนของนโยบาย สมรรถนะของหน่วยงาน ความร่วมมือของเจ้าหน้าที่ กระบวนการติดต่อสื่อสารและการติดตามประเมินผลมีความสัมพันธ์กับการนำพระราชบัญญัติยาเสพติดให้โทษพ.ศ.2522ไปปฏิบัติของสถานีตำรวจภูธรเมืองสมุทรปราการ ผลวิจัยพบว่า มีตัวแปรอิสระ 4 ตัว มีผลเชิงบวกต่อตัวแปรตามอย่างมีนัยสำคัญทางสถิติเรียงตามค่าสัมประสิทธิ์จากมากไปหาน้อย คือการติดตามประเมินผล ความร่วมมือของเจ้าหน้าที่ สมรรถนะของหน่วยงาน ความชัดเจนของนโยบายตัวแปรทั้ง 4 ตัวสามารถอธิบายการเปลี่ยนแปลงของตัวแปรตามคือการนำพระราชบัญญัติยาเสพติดให้โทษพ.ศ.2522ไปปฏิบัติของสถานี ตำรวจภูธรเมืองสมุทรปราการได้ถึงร้อยละ 79.10

**ข้อเสนอแนะ**

**ข้อเสนอแนะเพื่อการนำไปปฏิบัติ**

1. ด้านการติดตามประเมินผล สภ.เมืองสมุทรปราการควรมีการประเมินผลการนำ นโยบายปราบปรามยาเสพติดไปปฏิบัติทั้งในระหว่างปฏิบัติงานและภายหลังที่ปฏิบัติงานเสร็จเพื่อนำมาปรับปรุงให้เกิดประสิทธิผลสูงสุด

 2. ด้านความร่วมมือของเจ้าหน้าที่ สภ.เมืองสมุทรปราการควรให้การสนับสนุนผู้ใต้บังคับบัญชาด้วยการบำรุงขวัญกำลัง จัดหาสวัสดิการให้ข้าราชการตำรวจอย่างเพียงพอ จัดการพบปะพูดคุยกับผู้ร่วมงานบ่อยๆจากผู้บังคับบัญชา

 3. ด้านสมรรถนะของหน่วยงาน สภ.เมืองสมุทรปราการควรจัดหา อาวุธ เครื่องป้องกันร่างกาย เครื่องมือ เครื่องใช้ และเทคโนโลยีสำหรับการปฏิบัติงานที่มีความทันสมัยให้เพียงพอต่อการปฏิบัติงาน

 **ข้อเสนอแนะในการทำวิจัยครั้งต่อไป**

1. ควรศึกษาเกี่ยวกับประสิทธิภาพและประสิทธิผลของการดำเนินงานตามนโยบายปราบปรามยาเสพติด

2. ควรมีการศึกษาวิจัยเกี่ยวกับความคิดเห็นของเจ้าหน้าที่ตำรวจที่ดำเนินงานตามนโยบายปราบปรามยาเสพติด เพื่อทราบถึงความเครียดจากการเสี่ยงอันตรายในการปฏิบัติงานเพื่อนำมาปรับปรุงวิธีทำงานหรืออาจการสลับหน้าที่ทำงานต่อไป

----------------------------------------------------

**บรรณานุกรม**

กฤษฎ์ สิทธิยศ.(2550).**ตัวแบบการนำนโยบายป้องกันและแก้ไขยาเสพติดไปปฏิบัติ กรณีศึกษา : ศูนย์ปฎิบัติการต่อสู้เพื่อเอาชนะยาเสพติด จังหวัดพิจิตร.** การศึกษาค้นคว้าต้วยตนเอง ปริญญารัฐศาสตรมหาบัณฑิต มหาวิทยาลัยนเรศวร.

กล้า ทองขาว. (2548). **เอกสารการสอนชุดวิชานโนบายสาธารณะและการวางแผน หน่วย ที่ 1-8 ฉบับปรับปรุง.** นนทบุรี : มหาวิทยาลัยสุโขทัยธรรมาธิราช.

เกรียงไกร บุญประจง.(2552).**การนำนโยบายไปปฏิบัติตามโครงการยุทธศาสตร์อยู่ดีมีสุข : กรณีศึกษาเครือข่ายกลุ่มเกษตรกรรผู้เลี้ยงโค ตำบลสร้างมิ่ง จังหวัดยโสธร** การศึกษา อิสระปริญญารัฐประศาสนศาสตรมหาบัณฑิต มหาวิทยาลัยอุบลราชธานี.